Oor Tannie Frannie | Tannie Frannie
In die ooste van Pretoria woon ek in 'n agterkamertjie wat uitkyk oor 'n voorstedelike straat. Twee pragtige naaldbome groei vlakvoor die venster en my kleindogtertjie wat graag in my kamer kom kuier, noem die plek my "Boomhuisie". My wilde wit kat kom en gaan deur my oop venster soos wat dit haar pas – moeiteloos spring sy teen die baksteenmure op en klim oor die dak tot hier.
Ja, ek weet sy is nie juis mooi nie…
Laatlam het aan my onderdak gegee toe ek aftree, 'n aanbod wat ek met dankbaarheid aangegryp het, want die ouderdom het heeltemal te vinnig en onverwags op my afgepeil en my onkant betrap.
Nou is ek bevoorreg om deel van 'n jong huishouding te wees en elke dag twee kleinkinders se kaskenades te beleef. Die meetsnoere het vir my op lieflike plekke geval.
Daar by LitNet het ek heerlik in Afrikaans geblog en blogvriende gemaak wat ek nou nog mis. Ongelukkig was daar 'n gebrek aan tegniese ondersteuning, wat daartoe gelei het dat 'n klompie bloggers in Mei 2014 besluit het om uit die visdam van LitNet in die grote oseaan van WordPress in te spring. Ek was nog nooit spyt dat ek deel van daardie migrasie was nie.
Die rustige strepieskat van my gravatar was op 'n verjaarsdagkaartjie, jare gelede van my dierbare dogter af. Die kaartjie het my ingelig dat ek, in my stryd teen die ouderdom, besig was om goed te vaar: "You're holding up well". Van al die kat-kaartjies wat sy my al gegee het (omdat sy weet dis haar ma se gunstelingdier), het hierdie een my hartsnare die diepste geraak.
Skryf is vir my terapie: as ek my oor iets bekommer, of hartseer is, of vies, of woedend, of as iets so mooi is dat ek wil huil, dan skryf ek. Soos wat my kleinseuntjie se lyfie verslap het as hy sy fopspeen suig, so ontspan my gemoed as ek geskryf het. Hierdie blog help my om die ouderdom hok te slaan, verlange te bekamp – en die lewe te vier. Ek is lief vir lees en lief vir mense, daarom geniet ek dit so om te blog.